钦定古今图书集成/明伦汇编/官常典/第742卷 > 张铨
## 钦定古今图书集成/明伦汇编/官常典/第742卷 > 张铨

按《明外史忠义传》：“铨字宇衡，沁水人。万历三十二年
进士。授保定推官。擢御史，巡视陕西茶马，以忧归，起
按江西辽东。总兵官张承荫败殁，而经略杨镐方议
四道出师，铨驰奏言：敌山川险易，我未能悉知，悬军
深入，保无抄绝。且突骑野战，敌所长，我所短，以短击
长，以劳赴逸，以客当主，非计之得。昔胪胊河之战，五
将不还，奈何轻出塞？为今计，不必征兵四方，但当就
近调募，屯集要害以固吾圉，厚抚北关以树其敌，多
行间谍以携其党，然后伺隙而动。若加赋选丁，骚扰
天下，恐识者之忧不在辽东。”因请发帑金补大僚，宥
直言，开储讲先，为自治之本。又言：李如柏、杜松、刘𬘩
以宿将并起，宜责镐约束，用一事。权“唐九节度，相州
之溃，可为明鉴。”又言：“廷议将恤承荫。夫承荫不知敌
诱，轻进取败，是谓无谋；猝与敌遇，行列错乱，是谓无
法；率万馀之众，不能死战，是谓无勇。臣以为不宜恤。”
又论镐非大帅才，而力荐熊廷弼。四十八年夏，复上
疏言：“自军兴以来，所司创议加赋，亩增银三釐，乃未
几至七釐，又未几至九釐。辟之一身，辽东，肩背也；天
下，腹心也。肩背有患，犹藉腹心之血脉滋灌。若腹心
先溃，危亡可立待。今竭天下以救辽，辽未必安而天
下已危。今宜联人心以固根本，岂可朘削无已，驱之
使乱？且陛下内廷，积金如山，以有用之物置无用之
地，与瓦砾粪土何异？乃发帑之请，叫阍不应；加派之
议，朝奏夕可，臣殊不得其解。”铨疏皆关军国安危，而帝与当轴卒不省。𬘩松败时，谓铨有先见云。熹宗即
位，出按辽东。经略袁应泰下《纳降令》。铨力争不听，曰：
“祸始此矣。”天启元年三月，沈阳破，铨请令辽东巡抚
薛国用帅河西兵驻海州，蓟辽总督文球帅山海兵
驻广宁，以壮声援。疏甫上，辽阳被围，军大溃。铨与应
泰分城守。应泰令铨退保河西，以图再举，不从。守三
日，城破，被执不屈。欲杀之，引颈待刃，乃送归署。铨衣
冠向阙拜，又遥拜其父母，遂自经。事闻，赠大理卿，再
赠兵部尚书，谥“忠烈。”官其子道濬锦衣指挥佥事。铨
父《五典》，历官南京大理卿，时侍养家居，诏以铨所赠
官加之。及卒，赠太子太保。